13 august 2008
Nr. 209/VIII/3

COMUNICAT
Procurorii Direcţiei Naţionale Anticorupţie au dispus trimiterea în judecată a următorilor inculpaţi în legătură cu un prejudiciu de peste 4 milioane euro în dauna societăţii naţionale Aeroportul Internaţional Bucureşti - Băneasa SA:
- CIOBANU SORINEL- fost director general şi preşedinte al Consiliului de Administraţie al societăţii naţionale Aeroportul Internaţional Bucureşti - Băneasa SA (SN AIBB)
- IACOB MIHAELA OLIVIA - fost şef Serviciul juridic
- FULGER FLORIN PAUL - director tehnic
- ŢONE ANTONELA OANA - fost director economic
- BULAT LUIZA MARIA - lucrător comercial în cadrul Serviciului contractări

În sarcina cărora s-a reţinut infracţiunea de abuz în serviciu contra intereselor publice, în formă calificată.

NĂSTASE IULIAN BOGDAN – avocat, în sarcina căruia s-a reţinut infracţiunea de complicitate la abuz în serviciu contra intereselor publice, în formă calificată

În rechizitoriul întocmit, procurorii au reţinut următoarea stare de fapt:

La data de 13.12.2004, a fost încheiat un contract de schimb de terenuri între SN Aeroportul Internaţional Bucureşti-Băneasa şi inculpatul Năstase Iulian Bogdan. Potrivit contractului, SN AIBB SA dădea un teren în suprafaţă de 23.392 mp, situat în intravilanul municipiului Bucureşti cu ieşire la DN1– Şoseaua Bucureşti-Ploieşti , în zona comercială Băneasa, primind în schimb un teren cu suprafaţa de 25.000 mp situat în localitatea Voluntari. Deşi terenul dat la schimb se afla într-o zonă cu o valoare de piaţă substanţial mai ridicată decât cel primit, cei cinci inculpaţi reprezentând SN AIBB nu au prevăzut în contract plata unei sulte (diferenţa dintre valoarea celor două terenuri) în sarcina inculpatului Năstase Iulian Bogdan, prejudiciind în acest fel societatea cu suma de 4.273.472 euro.
În perioada premergătoare încheierii contractului de schimb, inculpatul Ciobanu Sorinel, în calitate de director general al societăţii sus menţionate, a ascuns reprezentanţilor Ministerului Transporturilor Construcţiilor şi Turismului (acţionar majoritar) faptul că Năstase Iulian Bogdan nu era proprietarul terenului de 25.000 mp, a prezentat documente referitoare la o situaţie nereală şi a încheiat contractul de schimb cu încălcarea hotărârilor Consiliului de administraţie şi ale Adunării generale a acţionarilor, în condiţiile în care situaţia juridică a terenului dat la schimb nu era clarificată.
În ceea ce îi priveşte pe inculpaţii Iacob Mihaela Olivia, Ţone Antonela Oana, Bulat Luiza Maria şi Fulger Florin Paul aceştia, în virtutea atribuţiilor de serviciu, au semnat contractul de schimb de terenuri cu încălcarea hotărârilor Adunării generale a acţionarilor şi ale Consiliului de Administraţie (situaţia juridică a terenului dat la schimb nu era clarificată, nu s-a făcut o evaluare a terenului, iar beneficiarul acestuia nu a fost obligat la plata unei sulte).

Dosarul a fost înaintat spre judecare Judecătoriei Sectorului 1 Bucureşti.

BIROUL DE INFORMARE ŞI RELAŢII PUBLICE